Diari Oficial de la Generalitat Valenciana


Sumari del DOGV 8497, del 01-03-2019 (2019/1978)

RESOLUCIÓ de 26 de febrer de 2019, del director general de l'IVAJ, per la qual s'estableixen els criteris per al reconeixement de bones pràctiques en l'àmbit de la intervenció amb joves.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8497

Data del DOGV
:   01-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/1978


Data del document
:   26-02-2019

Organisme emissor
:   Institut Valencià de la Joventut

Tipus de document
:   Resolució

Anàlisi jurídica

 Descriptors 

:   * distinció honorífica

RESOLUCIÓ de 26 de febrer de 2019, del director general de l'IVAJ, per la qual s'estableixen els criteris per al reconeixement de bones pràctiques en l'àmbit de la intervenció amb joves. [2019/1978]  
L'Institut Valencià de la Joventut (IVAJ) és l'organisme encarregat de coordinar les polítiques de joventut en l'àmbit de la Comunitat Valenciana. Entre les seues funcions, recollides en la Llei 15/2017, de 10 de novembre, de la Generalitat, de polítiques integrals de joventut, sŽestablix la de donar suport al desplegament d'iniciatives i projectes de les estructures de participació juvenil, l'impuls de la prestació de serveis a la joventut i la promoció de les activitats d'oci educatiu.  
La valoració de l'impacte positiu en el col·lectiu juvenil de les intervencions amb joves dutes a terme, tant per corporacions locals com per la iniciativa social, i la consideració que poden servir de referent per a altres intervencions en altres contexts en què podrien ser replicades, amb les adaptacions necessàries, ha portat l'IVAJ a considerar oportú obrir un procés de detecció, selecció i difusió de Bones Pràctiques en l'àmbit de la intervenció amb joves de la Comunitat Valenciana. La finalitat principal d'aquest reconeixement resideix en el fet que les entitats socials i les entitats públiques puguen aprendre, adaptar i adoptar les dites pràctiques com a part d'un aprenentatge comú i millorar així la qualitat i l'efectivitat de les seues intervencions.  
De conformitat amb el que s'ha exposat, i en ús de les facultats atribuïdes per la Llei 15/2017, de 10 de novembre, de la Generalitat, de polítiques integrals de joventut, resolc:  
Aprovar els criteris per al reconeixement de Bones Pràctiques en l'àmbit de la intervenció amb joves.  
  
1. Objecte i finalitat  
La present resolució té per objecte el reconeixement d'aquelles intervencions amb joves que puguen ser mereixedores d'especial valor i que puguen servir com a referència per a dissenyar i dur a terme altres actuacions. Amb aquesta finalitat l'IVAJ ha posat en marxa un Catàleg de bones pràctiques d'intervenció amb joves.  
  
2. Entitats destinatàries  
Podran participar-hi les entitats locals, els organismes que integren el seu sector públic, o qualsevol administració o entitat del sector públic institucional, que hagen desenvolupat el seu projecte d'intervenció amb joves en l'àmbit de la Comunitat Valenciana.  
  
3. Requisits  
Les actuacions que es presenten hauran de complir els requisits següents:  
a) Comptar amb professionals de joventut en el seu disseny, seguiment i avaluació.  
b) Haver estat executades amb anterioritat a la presentació de la sol·licitud, de manera que se n'hagen pogut valorar els resultats.  
c) Han de poder ser replicades.  
S'exclouran aquelles actuacions que només continguen una planificació o un disseny.  
  
4. Presentació de sol·licituds  
Les entitats interessades presentaran una sol·licitud per activitat, de conformitat amb el formulari que es troba disponible en el web de l'IVAJ (www.ivaj.es/temajove/bonespractiques). El formulari estarà obert de forma permanent a la fi que les entitats puguen presentar les seues propostes sempre que vulguen. El catàleg s'actualitzarà amb les bones pràctiques reconegudes.   
  
5. Procés de selecció  
5.1. Per a la valoració i selecció de les sol·licituds presentades, la Direcció General de l'IVAJ nomenarà una comissió de valoració, que estarà integrada per:  
- Tres persones d'entre el personal funcionari de l'IVAJ, una de les quals ocuparà la presidència, i les altres dues una vocalia i la secretaria. La persona que n'ocupe la secretaria actuarà amb veu però sense vot.  
- Una persona representant dels i de les professionals de joventut i una persona de reconegut prestigi en l'àmbit de l'oci educatiu, a proposta del Consell Rector de l'IVAJ,   
- Una persona jove, a proposta pel Consell Valencià de la Joventut.  
  
5.2. La composició de la comissió serà paritària entre dones i homes i el seu funcionament s'ajustarà a les previsions que determina la Llei 40/2015, d'1 d'octubre, de Règim Jurídic del Sector Públic, per als òrgans col·legiats.  
5.3. La comissió es reunirà dues vegades a l'any i podrà demanar a les entitats participants totes les dades addicionals que considere necessàries per a la valoració de les sol·licituds.  
5.4. D'entre les sol·licituds presentades després de l'última proposta, la comissió elevarà a la Direcció General de l'IVAJ una proposta d'inclusió en el Catàleg de bones pràctiques d'intervenció amb joves d'aquelles que considere, i la persona titular de la Direcció General resoldrà la seua inclusió.   
  
6. Criteris per a la selecció de bones pràctiques  
6.1. La comissió de valoració haurà de subjectar-se als criteris de valoració següents:  
a) Planificació. Hi ha proporcionalitat i coherència entre l'anàlisi de la realitat, els objectius i les activitats plantejades.   
b) Gestió. Compleix amb el que disposa la normativa vigent pel que fa a la composició, funcions i requeriments dels equips d'animació i altres persones col·laboradores, així com respecte a la subscripció d'assegurances d'assistència i accidents i de responsabilitat civil.  
c) Inclusió. Preveu el respecte a la diversitat per qualsevol circumstància, promou la igualtat de gènere, social, el creixement sociocultural de la gent jove i l'eliminació de barreres.  
d) Treball en xarxa. Estableix vincles de col·laboració entre entitats, institucions i/o administracions. Fa un ús educatiu de les tecnologies de la informació i la comunicació, especialment de les xarxes socials com a instrument de gestió i participació.  
e) Transversalitat. Té caràcter d'acció integral i interdisciplinar i estableix cooperacions reals entre distintes àrees o departaments, de manera que cada unitat aporta una perspectiva distinta del món juvenil.  
  
f) Participació. Preveu la participació activa del personal tècnic i les persones joves, que partícipen dels continguts, del desenvolupament de l'experiència i de la presa de decisions.  
g) Innovació. Aporta innovació i creativitat a la metodologia, els continguts o els resultats. Dóna resposta a una situació nova, visibilitza problemes o necessitats ocultes, o bé millora clarament els resultats d'experiències semblants.  
h) Eficiència i eficàcia. Aprofita els recursos i les oportunitats de manera que aconsegueix els objectius plantejats amb economia de mitjans.   
i) Sostenibilitat en el temps. Es demostra que l'experiència ha sigut sostenible, o que clarament ho pot ser, al llarg del temps.  
j) Difusió i explotació de resultats. L'experiència ha sigut difosa en trobades, seminaris, publicacions, espais de formació o coordinació tècnica, amb la voluntat d'enriquir el debat especialitzat i oferir la pròpia experiència i coneixement al conjunt de la comunitat professional.  
  
6.2. Els treballs es valoraran d'acord amb els anteriors criteris i podran obtindre fins a un punt per cada criteri. Perquè puga ser considerada bona pràctica, l'actuació haurà d'haver sigut valorada com a mínim amb 7 punts.  
  
7. Reconeixement  
7.1. Els treballs seleccionats seran recopilats en el Catàleg de bones pràctiques d'intervenció amb joves, gestionat per l'IVAJ, en el qual es farà referència a l'any en què han sigut reconeguts.  
7.2. La inclusió en l'esmentat catàleg autoritza l'entitat promotora a indicar en les seues comunicacions i campanyes publicitàries que es tracta d'una activitat inclosa en el Catàleg de bones pràctiques d'Intervenció amb joves de l'IVAJ de l'any corresponent.  
7.3. Es farà un acte anual de reconeixement públic dels projectes seleccionats com exemples de bones pràctiques.  
  
València, 26 de febrer de 2019.- El director general de l'Institut Valencià de la Joventut: Jesús Martí Nadal